*****

ΚΑΝΟΝΙΣΜΟΣ (ΕΟΚ) αριθ. 3698/88 ΤΟΥ ΣΥΜΒΟΥΛΙΟΥ

της 24ης Νοεμβρίου 1988

περί ειδικών μέτρων για τους σπόρους καννάβεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής,

Εκτιμώντας:

ότι η παραγωγή σπόρων καννάβεως εμφανίζει ενδιαφέρον για την οικονομία ορισμένων περιοχών της Κοινότητας· ότι θα πρέπει να προβλεφθούν κατάλληλα μέτρα στηρίξεως, προκειμένου να ευνοηθεί η ανάπτυξη της παραγωγής αυτής που υπόκειται στον άμεσο ανταγωνισμό των σπόρων καννάβεως οι οποίοι εισάγονται ατελώς από τις τρίτες χώρες·

ότι, για το σκοπό αυτό, η διάθεσή τους στην αγορά πρέπει να εξασφαλίζει στους παραγωγούς της Κοινότητας δικαία αμοιβή· ότι, για το σκοπό αυτό, πρέπει να χορηγηθεί ενίσχυση για τους σπόρους καννάβεως που παράγονται στην Κοινότητα· ότι, λαμβανομένων υπόψη των χαρακτηριστικών της εν λόγω παραγωγής, πρέπει να προβλεφθεί ένα καθεστώς κατ' αποκοπή καθορισμού της ενίσχυσης·

ότι θα πρέπει να προβλεφθεί η οικονομική ευθύνη της Κοινότητας για τις δαπάνες που επιβαρύνουν τα κράτη μέλη λόγω των υποχρεώσεων οι οποίες απορρέουν από την εφαρμογή του παρόντος κανονισμού, σύμφωνα με τις κανονιστικές διατάξεις περί χρηματοδοτήσεως της κοινής γεωργικής πολιτικής·

ότι ορισμένες ποικιλίες καννάβεως περιέχουν ουσίες που μπορούν να βλάψουν την ανθρώπινη υγεία· ότι θα πρέπει ως εκ τούτου να περιοριστεί η χορήγηση της ενίσχυσης στους σπόρους καννάβεως που παρέχουν επαρκείς εγγυήσεις ως προς την περιεκτικότητα του συγκομισθέντος προϊόντος με μεθυστικές ουσίες ·

ότι, για να εξασφαλιστεί ότι η εφαρμογή των μέτρων που προβλέπονται από τον παρόντα κανονισμό κατά την περίοδο εμπορίας 1988/89 πραγματοποιείται κάτω από τις καλύτερες προϋποθέσεις, είναι απαραίτητο να υπάρξουν μεταβατικά μέτρα· ότι θα πρέπει ως εκ τούτου να χορηγηθεί, για την εν λόγω περίοδο εμπορίας, μια κατ' αποκοπή ενίσχυση ανά εκτάριο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κάθε έτος, πριν από την 1η Αυγούστου, για την επόμενη περίοδο εμπορίας, καθορίζεται για την Κοινότητα ενίσχυση για τους σπόρους καννάβεως που υπάγονται στους κωδικούς ΣΟ 1207 99 10 και 1207 99 91 σύμφωνα με τη διαδικασία του άρθρου 43 παράγραφος 2 της συνθήκης. Η ενίσχυση αυτή καθορίζεται σε δίκαιο επίπεδο για τους παραγωγούς, λαμβανομένων υπόψη των αναγκών εφοδιασμού της Κοινότητας.

2. Η ενίσχυση χορηγείται μόνο στους σπόρους καννάβεως που παράγονται από σπόρους ποικιλιών που παρέχουν ορισμένες εγγυήσεις που θα καθοριστούν μεταγενέστερα, σε ό,τι αφορά την περιεκτικότητα του συγκομισθέντος προϊόντος σε μεθυστικές ουσίες.

3. Η ενίσχυση εξακολουθεί να εφαρμόζεται καθ' όλη τη διάρκεια της εν λόγω περιόδου εμπορίας· η τελευταία αυτή καλύπτει την περίοδο από 1ης Αυγούστου μέχρι 31 Ιουλίου, εκτός αν το Συμβούλιο αποφασίζοντας με ειδική πλειοψηφία, μετά από πρόταση της Επιτροπής, προβλέψει παρέκκλιση.

Άρθρο 2

1. Η ενίσχυση χορηγείται για παραγωγή που διαπιστώνεται με εφαρμογή ενδεικτικής απόδοσης στις εκτάσεις στις οποίες γίνεται σπορά και συγκομιδή. Η ενδεικτική αυτή απόδοση μπορεί να διαφοροποιείται, λαμβάνοντας υπόψη την απόδοση που διαπιστώνεται στις κυριότερες παραγωγικές ζώνες της Κοινότητας. Αυτή η ενδεικτική απόδοση αναφέρεται σε προϊόν υγιούς και εμπορεύσιμης ποιότητας.

2. Το Συμβούλιο, με ειδική πλειοψηφία, μετά από πρόταση της Επιτροπής ορίζει τους γενικούς κανόνες βάσει των οποίων χορηγείται η ενίσχυση καθώς και εκείνους που αφορούν τον έλεγχο των σπαρμένων και συγκομισθεισών εκτάσεων εντός της Κοινότητας, προκειμένου να αποκτάται το δικαίωμα της ενισχύσεως.

3. Σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ (3), όπως τροποποιήθηκε τελευταία από τον κανονισμό (ΕΟΚ) αριθ. 2210/88 (4), καθορίζονται:

α) η ενδεικτική απόδοση·

β) οι λεπτομέρειες εφαρμογής του παρόντος άρθρου.

Άρθρο 3

Τα κράτη μέλη και η Επιτροπή ανακοινώνουν αμοιβαία τα αναγκαία στοιχεία για την εφαρμογή του παρόντος κανονισμού. Τα στοιχεία αυτά καθορίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ. Οι λεπτομέρειες ανακοίνωσης και διάδοσης των στοιχείων αυτών θεσπίζονται σύμφωνα με την ίδια διαδικασία.

Άρθρο 4

Οι διατάξεις για τη χρηματοδότηση της κοινής γεωργικής πολιτικής εφαρμόζονται στο καθεστώς ενίσχυσης που προβλέπεται από τον παρόντα κανονισμό.

Άρθρο 5

1. Κατά περέκκλιση από το άρθρο 2, για την περίοδο εμπορίας 1988/89 η ενίσχυση για τους σπόρους καννάβεως καθορίζεται σε 250 Ecu ανά εκτάριο. Η ενίσχυση χορηγείται στον παραγωγό καννάβεως για τις εκτάσεις που είναι επιλέξιμες για την ενίσχυση που αναφέρεται στο άρθρο 4 του κανονισμού (ΕΟΚ) αριθ. 1308/70 (1), όπως τροποποιήθηκε τελευταία από τον κανονισμό (ΕΟΚ) αριθ. 3995/87 (2), και για τις οποίες ο ενδιαφερόμενος παρέχει την απόδειξη στο ενδιαφερόμενο κράτος μέλος ότι πραγματοποιήθηκαν οι κανονικές ενέργειες που έχουν σχέση με τη συγκομιδή των σπόρων.

2. Κατά την έννοια του άρθρου 5 του κανονισμού (ΕΟΚ) αριθ. 1676/85 (3), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (4), το γεγονός που δημιουργεί το δικαίωμα ενισχύσεως για τους σπόρους καννάβεως σχετικά με την περίοδο εμπορίας 1988/89, θεωρείται ότι έλαβε χώρα την 1η Σεπτεμβρίου 1988.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται για πρώτη φορά στους σπόρους καννάβεως που έχουν συγκομισθεί κατά την περίοδο εμπορίας 1988/89.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Νοεμβρίου 1988.

Για το Συμβούλιο

Ο Πρόεδρος

Β. ΚΕΔΙΚΟΓΛΟΥ

(1) ΕΕ αριθ. C 276 της 26. 10. 1988, σ. 5.

(2) Γνώμη που διατυπώθηκε στις 18 Νοεμβρίου 1988 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. 172 της 30. 9. 1966, σ. 3025/66.

(4) ΕΕ αριθ. L 197 της 26. 7. 1988, σ. 1.

(1) ΕΕ αριθ. L 146 της 4. 7. 1970, σ. 1.

(2) ΕΕ αριθ. L 377 της 31. 12. 1987, σ. 34.

(3) ΕΕ αριθ. L 164 της 24. 6. 1985, σ. 1.

(4) ΕΕ αριθ. L 153 της 13. 6. 1987, σ. 1.